Diego Maradona qed jipprova jitlaq mill-isptar L-ex player ta' Boca Juniors, Napoli, Barcelona u Sevilla, Diego Maradona, qed jipprova jitlaq mill-isptar kmieni wara li saritlu operazzjoni biex ineħħi embolu tad-demm minn moħħu – kontra l-parir mediku. Maradona ddaħħal l-isptar nhar it-Tnejn li għadda jbati minn anemija u deidrazzjoni, iżda t-testijiet urew embolu tad-demm f'moħħu u t-tobba ddeċidew li kellhom jinter­vjenu permezz ta' operazzjoni. L-Arġentin saritlu operazzjoni li kienet suċċess il-ġimgħa li għaddiet u qed jirkupra fil-Klinika Olivos fit-tramuntana ta' Buenos Aires taħt is-superviżjoni tat-tabib personali tiegħu, Leopoldo Luque. "Naħseb li hija waħda mill-ewwel drabi li lil Diego qalulu "le"," irrapporta l-ġurnal Marca li kkwota lil Luque fl-aħħar aġġornament tiegħu. "Naħseb li għandu bżonn ħafna kura – ilkoll nafu li Diego għandu bżonn ħafna kura. "Ġejt ikkritikat u l-attenzjoni medika ta' Diego ġiet ikkritikata, iżda l-iktar ħaġa li dejjem xtaqt miegħu hija li nipprovdulu l-aħjar attenzjoni. "Diego huwa diffiċli ħafna – diffiċli ħafna. Ma tistax timmaġina kif inhu Diego, iżda f'din l-okkażjoni rridu nippruvaw inkunu aktar b'saħħitna minnu. Hu jibqa' jinsisti biex jitlaq mill-isptar." Għadd kbir ta' partitarji tal-football Arġentin u dawk li jixtiequh li jkun tajjeb marru l-isptar biex jibagħtu l-appoġġ tagħhom lil Maradona, u l-ħin tiegħu hemmhekk ġie kopert ħafna mill-midja lokali u internazzjonali.